Document ID: 32001H0166

Reference:
EUR-Lex - 32001H0166 - MT
Avviż Legali Importanti
|
32001H0166
Official Journal L 060 , 01/03/2001 P. 0051 - 0053
Rakkomandazzjoni tal-Parlament Ewropew u tal-Kunsilltat-12 ta’ frar 2001fuq il-koperazzjoni Ewropea fil-valutazzjoni tal-kwalità ta’ l-Edukazzjoni fl-iskejjel(2001/166/KE)IL-PARLAMENT EWROPEW U L-KUNSILL TA’ L-UNJONI EWROPEAWara li kkunsidraw it-Trattat li jistabbilixxi l-Komunitajiet Ewropej, u b’mod partikolari l-Artikolu 149(4) u l-Artikolu 150(4) tiegħu,Wara li kkunsidraw Il-proposta mill-Kummissjoni,Wara li kkunsidraw l-opinjoni tal-Kumitat Ekonomiku u Soċjali [1],Wara li kkunsidraw l-opinjoni tal-Kumitat tar-Reġjuni [2],Filwaqt li jaġixxu skond il-proċedura msemmija fl-Artikolu 251 tat-Trattat [3],Billi:(1) Hemm bżonn li tiġi mħeġġa d-dimensjoni Ewropea fl-edukazzjoni peress li dan l-għan huwa essenzjali sabiex tkun stabbilita Ewropa tal-poplu.(2) Edukazzjoni ta’ kwalità hija waħda mill-għanijiet prinċipali ta’ l-edukazzjoni primarja u sekondarja, inkluża l-edukazzjoni vokazzjonali, għall-Istati Membri kollha fil-kuntest ta’ soċjetà li qiegħda titgħallem.(3) Il-kwalità ta’ l-edukazzjoni skolastika għandha tiġi żgurata fuq kull livell u f’ kull qasam ta’ l-edukazzjoni, mingħajr ma jingħata każ tad-differenzi li jista’ jkun hemm fl-għanijiet, metodi u bżonnijiet, ta’ l-edukazzjoni u mingħajr ma jingħata każ ta’ gradi ta’ eċċellenza skolastika fejn dawn jeżistu.(4) Ir-riżorsi dedikati għall-edukazzjoni żdiedu fil-pajjiżi industrijalizzati kollha matul l-aħħar perjodu ta’ għaxar snin. L-edukazzjoni hija perċepita mhux biss bħalha arrikkiment personali imma ukoll bħala kontribuzzjoni lejn il-koeżjoni soċjali, l-inklużjoni soċjali u s-soluzzjoni għal problemi ta’ l-impjieg. It-tgħalim matul il-ħajja kollha huwa importanti bħala mezz sabiex wieħed jikkontrolla l-futur tiegħu fuq livell professjonali u personali. Edukazzjoni ta’ kwalità hija essenzjali mill-perspettiva tal-politiki fis-suq tax-xogħol, il-moviment liberu tal-ħaddiema fil-Komunità u r-rikonoxximent tad-diplomi u kwalifiki fit-tagħlim.(5) Hija r-responsabbiltà ta’ l-Istati Membri li jiżguraw, meta jkollhom l-opportunità, li l-programmi ta’ korsijiet ta’ studju jieħdu konjizzjoni ta’ l-izvilupp fis-soċjetà.(6) L-Istati Membri għandhom jgħinu lill-istituzzjonijiet edukattivi biex jissodisfaw ir-rekwiżiti edukattivi u soċjali fil-millennju l-ġdid u biex iżommu l-pass ma’ l-iżvilupp li dawn iġibu magħhom. Għaldaqstant, l-Istati Membri għandhom jappoġġjaw l-istituzzjonijiet edukattivi sabiex itejbu l-kwalità tas-servizzi li joffru billi jgħinuhom jiżviluppaw inizjattivi ġodda li jimmiraw biex jassikuraw il-kwalità tat-tagħlim u billi jgħinuhom jinkuraġġixxu kemm il-moviment ta’ persuni bejn il-pajjiżi kif ukoll it-trasferiment ta’ l-għerf.(7) Fil-qasam tal-politiki fis-suq tax-xogħol, kull sena il-Kunsill jadotta sett ta’ linji fuq l-impjieg mibnija fuq bersalli u sinjali kwantitattivi. Linja ta’ gwida 7 tal-linji tal-gwidi fuq l-impjieg għas-sena 2000, imniżżlin fl-Anness tad- Deċizjoni/2000/228/KE [4], tiddikjara li l-Istati Membri sejrin "itejbu l-kwalità tas-sistemi fl-iskejjel tagħhom sabiex inaqqsu sostanzjalment in-numru ta’ żagħżagħ li jitilqu mis-sistema skolastika qabel iż-żmien. Attenzjoni partikolari għandha tingħata ukoll lil dawk iż-żagħżagħ li għandhom problemi biex jitgħallmu".(8) Fil-linja ta’ gwida 8 ta’ l-imsemmijin linji ta’ gwida, referenza speċifika tingħata għall-iżvilupp tal-ħila ta’ l-użu tal-kompjuter, għall-ekwipaġġ ta’ l-iskejjel b’apparat ta’ kompjuters u sabiex jiġi ffaċilitat l-aċċess għall-Internet għall-istudenti sa l-aħħar tas-sena 2002, li għandu jkollu impatt pożittiv fuq il-kwalità ta’ l-edukazzjoni u tipprepara liż-żagħżagħ għal epoka diġitali.(9) Il-promozzjoni tal-mobbiltà li hija mniżżla bħala għan tal-Kommunità fl-Artikoli 149 u 150 tat-Trattat għandha tiġi inkoraġġuta permezz ta’ l-edukazzjoni ta’ kwalità.(10) Il-koperazzjoni Ewropea u t-tpartit transnazzjonali ta’ esperjenzi se jikkontribwixxu biex jidentifikaw u jxerrdu metodi ta’ valutazzjoni ta’ kwalità effettiva u aċċettabbli.(11) Is-sistemi li huma maħsuba biex jiżguraw kwalità għandhom jibqgħu flessibli u jkunu addattati għal sitwazzjoni ġdida maħluqa minn bidliet fl-istruttura u fl-oġġettivi ta’ istituzzjonijiet edukattivi, bil-konsiderazzjonijit neċessarji għad-dimensjoni kulturali ta’ l-edukazzjoni.(12) Sistemi li jiżguraw kwalità jvarjaw, minn Stat Membru u minn stabbiliment edukattiv għall-ieħor, meta titqies id-differenza fid-daqs, strutturi, ċirkostanzi finanzjarji, karattri istituzzjonali u approċċ edukattiv ta’ stabbilimenti differenti.(13) L-evalwazzjoni tal-kwalità u b’mod partikolari l-awto-evalwazzjoni fl-iskejjel huma għodda xierqa ħafna sabiex jintlaħaq l-għan tal-ġlieda kontra n-numru ta’ żagħzagħ li jitilqu mill-iskola qabel iż-żmien u l-esklużjoni soċjali b’mod ġenerali.(14) Sensiela sħiħa ta’ mezzi huma disponibbli sabiex jintlaħaq l-għan ta’ edukazzjoni ta’ kwalità. L-evalwazzjoni tal-kwalità, li hija waħda minn dawn il-mezzi, hija kontribuzzjoni prezzjuża sabiex tiġi żgurata u żviluppata l-kwalità ta’ l-edukazzjoni ġewwa skejjel ġenerali u professjonali. Il-valutazzjoni tal-kwalità ta’ l-edukazzjoni għandha tipprova, inter alia, tagħmel stima tal-kapaċità li għandhom l-iskejjel biex jikkunsidraw l-użu ta’ tagħrif ġdid, li qiegħed jiżdied, dwar it-teknoloġija.(15) L-użu ta’ netwerks fuq livell Ewropew ta’ istituzzjonijet involuti fl-evalwazzjoni ta’ kwalità fl-edukazzjoni skolastika huwa ta’ importanza fundamentali. Netwerks li digà jeżistu bħalma hi n-netwerk Ewropea li tagħmel il-politikà għall-evalwazzjoni tas-sistemi edukattivi mwaqqfa minn l-Istati Membri fl-1995 tista’ tipprovdi għajnuna ta’ siwi kbir għall-implimentazzjoni ta’ din ir-rakkomandazzjoni.(16) Il-Kummissjoni mexxiet proġett sperimentali fuq l-evalwazzjoni tal-kwalità ta’ l-edukazzjoni għolja fl-1994 u fl-1995. Ir-Rakkomandazzjoni tal-Kunsill 98/561/EC ta’ l-24 ta’ Settembru 1998 fuq il-koperazzjoni Ewropea biex tiġi żgurata l-kwalità ta’ l-edukazzjoni ta’ livell għoli [5] tagħmel enfasi fuq l-importanza ta’ l-iskambjar ta’ informazzjoni u esperjenzi u koperazzjoni fir-rigward ta’ l-assigurazzjoni ta’ kwalità bejn Stati Membri oħra.(17) Il-programm Socrates [6], b’mod partikolari l-Azzjoni 6.1., tistieden il-Kummissjoni biex tippromovi l-iskambjar ta’ informazzjoni u esperjenzi fuq domandi ta’ interess ġenerali. L-evalwazzjoni tal-kwalità fl-edukazzjoni skolastika hija waħda mit-temi li għandhom priorità fl-imsemmija Azzjoni.(18) Il-Kummissjoni, minn Marzu 1996, bdiet studji u attivitajiet operazzjonali varji biex tiġi eżaminata l-kwistjoni ta’ l-evalwazzjoni minn perspettivi differenti bl-għan li jiġu deskritti l-varjetà wiesgħa u l-ġid tal-metodoloġiji tal-valutazzjoni ta’ approċċi u edukazzjoni użati fuq livelli differenti.(19) Il-Kummissjoni kkonduċiet proġett sperimentali matul is-sena skolastika 1997/1998 ġo 101 skola sekondarja għolja u inferjuri fil-pajjiżi li jieħdu sehem fil-programm Socrates, li qajmet għarfien fuq materji ta’ kwalità u għenet biex il-kwalità ta’ l-edukazzjoni ta’ dawk l-iskejjel titjieb. Ir-rapport konklussiv, Ġunju 1999, intitolat "L-Evalwazzjoni tal-kwalità fl-edukazzjoni skolastika, proġett sperimentali Ewropew" jenfasizza sensiela ta’ elementi metodoloġiċi bħala elementi importanti sabiex tirnexxi l-awto-evalwazzjoni.(20) Fil-konkulżjonijiet tagħha tas-6 ta’ Diċembru 1997 [7], il-Kunsill afferma li l-evalwazzjoni hija element importanti anke sabiex tiġi żgurata u, meta jkun approprjat, imtejba l-kwalità.(21) Il-Presidenza tal-Kunsill fil-konklużjonijiet tagħha fil-Kunsill Ewropew Staordinarju li sar ġewwa Lisbona fit-23 u l-24 ta’ Marzu 2000 iddikjarat li s-sistemi edukattivi u tat-taħriġ Ewropew iridu jaddattaw kemm għal bżonnijiet tas-soċjetà li trid tinforma ruħha kif ukoll għal bżonn li jogħlew il-livelli ta’ l-impjieg u jitjiebu fil-kwalità.(22) B’ħarsa lejn it-tkabbir ta’ l-Unjoni, il-pajjiżi li sejrin jingħaqdu għandhom jiġu involuti fil-koperazzjoni Ewropea fil-qasam ta’ l-evalwazzjoni tal-kwalità.(23) Hu neċessarju li l-prinċipju tas-sussidjarjità u r-responsabbiltà esklussiva ta’ l-Istati Membri għall-organizzazzjoni u għall-istruttura tas-sistemi edukattivi tagħhom jiġu kkunsidrati, sabiex il-karattru kulturali partikolari u t-tradizzjoni fl-edukazzjoni ta’ kull Stat Membru tkun tista’ tiba sejra ’l quddiem,I. JIRRAKKOMANDAW LI L-ISTATI MEMBRI:fil-kuntest ekonomiku, soċjali, u kulturali speċifiku tagħhom filwaqt li jikkunsidraw d-dimensjoni Ewropea, jappoġġjaw it-titjib ta’ kwalità ta’ l-evalwazzjoni fl-edukazzjoni skolastika, billi:1. jappoġġjaw u, meta jkun approprjat, jistabbilixxu sistemi ta’ evalwazzjoni ta’ kwalità trasparenti bl-għanijiet li jmiss:(a) li tiġi żgurata edukazzjoni ta’ kwalità, filwaqt li tiġi tinkoraġġuta l-inkluzjoni soċjali, u opportunitajiet ugwali ghal bniet u subien,(b) li tissalvagwardja l-kwalità ta’ l-edukazzjoni skolastika bħala basi għal tgħalim matul il-ħajja kollha,(ċ) li tkun imħeġġa u tinkoraġġixxi l-awto-evalwazzjoni skolastika bħala metodu biex jinħoloq tagħlim u jitjiebu l-iskejjel, f’qafas ibbilanċat ta’ awto-evalwazzjoni skolastika u kwalunkwe evalwazzjoni esterna,(d) li jsir użu ta’ tekniċi li jimmiraw sabiex titjieb il-kwalità bħala mezz biex jiġu adottati b’suċċess akbar għar-rekwiżiti ta’ dinja li qed tinbidel malajr u l-ħin kollu,(e) li tiċċara l-iskop u l-kondizzjonijiet għall-awto-evalwazzjoni skolastika, u taċċerta li l-approċċ għall-awto-evalwazzjoni tkun konsistenti ma’ forom oħra ta’ regolament,(f) li tiżviluppa evalwazzjoni esterna sabiex tipprovdi appoġġ metodoloġiku għal l-awto-evalwazzjoni skolastika u biex tipprovdi perspettiva barranija ta’ l-iskola li tinkoraġġixxi proċess ta’ titjib kontinwu u tieħu ħsieb li dan mhux ristrett purament għal kontrolli amminisrattivi;2. jinkoraġġixxu u jappoġġjaw, fejn hu xieraq, l-involġiment tad-depożitarji tal-flus ta’ l-iskola, inklużi għalliema, studenti, min għandu t-treġija, ġenituriu esperti, fil-proċess ta’ evalwazzjoni estranja u awto-evalwazzjoni ġo l-iskejjel sabiex tiġi inkoraġġuta r-responsabbiltà konġunta għall-iżvilupp ta’ l-iskejjel;3. jappoġġjaw taħriġ fl-immaniġġjar u fl-użu ta’ strumenti għall-awto-evalwazzjoni bl-għanijiet li jmiss:(a) li l-awto-evalwazzjoni fl-iskejjel taħdem b’mod effettiv bħala strument li jsaħħaħ il-kapaċità ta’ l-iskejjel biex dawn jitjiebu,(b) li tiżgura tixrid effiċjenti ta’ eżempji ta’ prattika tajba u strumenti ġodda fl-awto-evalwazzjoni;4. jappoġġjaw il-kapaċità ta’ l-iskejjel li jitgħallmu waħda mill-oħra fuq skala nazzjonali u Ewropea, bl-għanijiet li jmiss:(a) li tidentifika u xxerred prattika tajba u għodda effiċjenti bħal ma huma indikaturi u punti ta’ referenza fil-qasam ta’ l-evalwazzjoni tal-kwalità fl-edukazzjoni skolastika,(b) li tifforma netwerks bejn l-iskejjel, f’kull livell xieraq, li jappoġġjaw lil xulxin u jipprovdu impetu barrani għal proċess ta’ l-evalwazzjoni;5. jinkoraġġixxu il-kooperazzjoni bejn l-awtoritajiet kollha involuti fl-evalwazzjoni tal-kwalità edukattivà fl-iskejjel u jippromovu n-netwerks Ewropej tagħhom.Din il-koperazzjoni tista’ tinkludi uħud mill-oqsma li jmiss:(a) l-iskambju ta’ informazzjoni u esperjenza, b’mod partikolari fuq żvilupp metodoloġiku u eżempji ta’ prattika tajba, speċjalment bl-użu ta’ teknoloġiji moderni fuq l-informazzjoni u l-komunikazzjoni, u, meta xieraq, bl-organizzazzjoni ta’ konferenzi, seminars u workshops Ewropej,(b) il-ġbir ta’ informazzjoni u għodda għall-izvilupp bħalma huma indikaturi u punti ta’ riferenza li għandhom rilevanza partikolari għall-evalwazzjoni tal-kwalità fl-iskejjel,(ċ) il-pubblikazzjoni tar-rizultati ta’ l-evalwazzjoni ta’ l-iskejjel skond il-politiki rilevanti ta’ kull Stat Membru u l-istabbilimenti edukazzjoniali tiegħu, li għandu jkun disponibbli ghall-awtoritajiet fl-Istati Membri,(d) il-promozzjoni ta’ kuntatti bejn esperti sabiex tinbena l-ħila f’ dan il-qasam,(e) l-użu tar-riżultati ta’ stħarriġ internazzjonali għall-izvilupp ta’ l-evalwazzjoni ta’ kwalità fl-iskejjel.II. JISTIEDNU L-KUMMISSJONI:1. tinkoraġġixxi, b’koperazzjoni qawwija ma’ l-Istati Membri, u fuq il-bażi ta’ programmi Komunitarji eżistenti, il-koperazzjoni msemmija fil-punti 4 u 5 ta’ l-I Taqsima, u tinvolvi wkoll organizzazjonijiet u assoċjazzjonijiet varji li għandhom l-esperjenza neċessarja f’dan il-qasam.Filwaqt li tagħmel dan, il-Kummissjoni għandha tiżgura li jiġi meħud benefiċċju totali mill-ħila tal-Eurydice netwerk imsemmi fl-Azzjoni 6.1. tal-programm Socrates;2. tistabbilixxi, fuq il-bażi ta’ programmi Komunitarji li diġà jeżistu, bażi ta’ informazzjoni għat-tixrid ta’ għodda u strumenti effettivi għall-evalwazzjoni tal-kwalità ta’ l-iskejjel. Il-bażi ta’ l-informazzjoni għandha tinkludi ukoll eżempji ta’ prattika tajba u tkun aċċessibbli fuq l-Internet; l-użu interattiv ta’ dan għandu jiġi żgurat;3. tagħmel użu mir-riżorsi ġo programmi Komunitarji li diġà jeżistu, tinkorpora l-esperjenza magħmula diġà minn dawn il-programmi u tiżviluppa n-netwerks li diġà jeżistu;4. tagħmel, bħala l-ewwel pass, inventarju ta’ l-istrumenti u l-istrateġiji għall-evalwazzjoni tal-kwalità fl-edukazzjoni primarja u sekondarja li diġà qed tintuża minn Stati Membri oħra. Meta l-inventarju jkun miġbur, il-Kummissjoni trid taħdem ma’ l-Istati Membri fuq it-tkomplija xierqa tax-xogħol li jkun diġà nbeda. Il-Parlament Ewropew, il-Kunsill, il-Kumitat Ekonomiku u Soċjali u l-Kumitat tar-Reġjuni għandhom jingħataw tagħrif komplet fuq bażi regolari fuq it-tkomplija ta’ dan ix-xogħol;5. tippreżenta fuq il-bażi tal-kontribuzzjonijiet mill-Istati Membri tliet rapporti dettaljati fis-sena lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitati tar-Reġjuni fuq l-implimentazzjoni ta’ din ir-Rakkomandazzjoni;6. tasal għal konklużjoni u tagħmel proposti fuq il-bażi ta’ dawn ir-rapporti.Magħmula fi Brussel, fit-12 ta’ Frar 2001.Għall-Parlament EwropewIl-PresidentN. FontaineGħall-KunsillIl-PresidentT. Östros[1] ĠU C 168, tas-16.6.2000, pġ. 30.[2] ĠU C 317, tas-6.11.2000, pġ. 56.[3] Opinjoni tal-Parlament Ewropew tas-6 ta’ Lulju 2000 (għada mhix ippubblikata fil-Ġurnal Uffiċjali), Posizzjoni Komuni tal-Kunsill tad-9 ta’ Novembru 2000 (ĠU C 375, tat-28.12.2000, pġ. 38) u Deċiżjoni tal-Parlament Ewropew tas-16 ta’ Jannar 2001 (għada mhix ippubblikata fil-Ġurnal Uffiċjali).[4] ĠU L 72, tal-21.3.2000, pġ. 15.[5] ĠU L 270, tas-7.10.1998, pġ. 56.[6] ĠU L 28, tat-3.2.2000, pġ 1.[7] ĠU C 1, tat-3.1.1998, pġ. 4.--------------------------------------------------

Summary:
Valutazzjoni kwalitattiva tal-edukazzjoni fl-iskejjel
Valutazzjoni kwalitattiva tal-edukazzjoni fl-iskejjel
 
SOMMARJU TA’:
Ir-Rakkomandazzjoni 2001/166/KE — Kooperazzjoni Ewropea fir-rigward tal-valutazzjoni tal-kwalità tal-edukazzjoni fl-iskejjel
X’INHU L-GĦAN TAR-RAKKOMANDAZZJONI?
Hija tfittex li tħeġġeġ in-netwerking bejn il-pajjiżi tal-UE bil-għan li tiżviluppa prattiki u għodod biex tivvaluta l-kwalità tal-edukazzjoni fl-iskejjel.
PUNTI EWLENIN
Għalkemm il-kwalità ta’ sistema tal-iskejjel ma tistax tiġi definita f’termini assoluti, xorta possibbli li jiġu stabbiliti objettivi u jiġu analizzati l-modi kif dawn jintlaħqu.  L-objettivi għadhom jinvolvu l-indirizzar tat-tluq bikri mill-iskola u l-ġlieda kontra l-esklużjoni soċjali b’mod ġenerali, u r-rakkomandazzjoni tiddistingwi bejn 2 forom ta’ valutazzjoni kwalitattiva:il-valutazzjoni esterna; ul-awtovalutazzjoni.  Ir-rakkomandazzjoni tħeġġeġ lil dawk kollha involuti fis-sistema tal-iskejjel (għalliema, studenti, ġenituri u speċjalisti) biex jipparteċipaw fil-proċessi tal-awtovalutazzjoni u l-valutazzjoni esterna. Hija tiddikjara li l-għan tal-valutazzjoni esterna huwa li tipprovdi kemm appoġġ metodoloġiku għall-awtoevalwazzjoni tal-iskola kif ukoll perspettiva objettiva tal-iskola.  Waħda mill-aktar karatteristiċi importanti tas-sistema edukattiva Ewropea hija d-diversità tagħha. B’riżultat ta’ dan, mhux possibbli li jitfasslu metodi ta’ valutazzjoni standard li jistgħu jiġu applikati għall-pajjiżi kollha tal-UE. Kull valutazzjoni kwalitattiva fil-livell tal-UE trid tqis il-fatturi soċjokulturali, storiċi u politiċi speċifiċi għal kull pajjiż tal-UE.  Ir-rakkomandazzjoni tenfasizza l-fatt li l-qsim tal-informazzjoni jikkostitwixxi l-biċċa l-kbira tal-valur miżjud tal-UE. L-iskambju tal-informazzjoni jenħtieġ li jkun iffukat b’mod partikolari fuq żviluppi metodoloġiċi u eżempji ta’ prattika tajba, b’mod speċjali:permezz tal-użu ta’ teknoloġiji ġodda;permezz tal-organizzazzjoni ta’ konferenzi, seminars u l-ġbir ta’ data;u permezz tal-iżvilupp ta’ għodod u riżultati tal-pubblikazzjoni.  Il-Parlament Ewropew u l-Kunsill jistiednu lill-Kummissjoni Ewropea biex:toħloq bażi tad-data tal-Internet għat-tixrid ta’ għodod, l-eżempji ta’ prattika tajba, u għodod effettivi għall-valutazzjoni tal-kwalità ta’ stabbilimenti edukattivi;toħloq inventarju għall-istrumenti u l-istrateġiji għall-valutazzjoni tal-kwalità fl-edukazzjoni primarja u sekondarja li diġà qed jintużaw f’diversi pajjiżi tal-UE;tinkorpora r-riżultati miksuba fil-programmi eżistenti u tiżviluppa n-netwerks eżistenti;kull 3 snin tirrapporta lill-Parlament, lill-Kunsill, lill-Kumitat Ekonomiku u Soċjali Ewropew u lill-Kumitat Ewropew tar-Reġjuni;tagħmel proposti abbażi ta’ dan ir-rapport.  Il-konklużjonijiet tal-Kunsill tal-2014Fil-konklużjonijiet tagħhom ta’ Mejju 2014, il-ministri tal-edukazzjoni tal-pajjiżi tal-UE enfasizzaw l-irwol importanti li għandhom il-mekkaniżmi tal-assigurazzjoni tal-kwalità fl-għajnuna lill-iskejjel u lil dawk li jfasslu l-politiki biex jipprovdu edukazzjoni u taħriġ ta’ kwalità. L-edukazzjoni u t-taħriġ ta’ kwalità huma vitali għall-impjegabbiltà, l-inklużjoni soċjali u l-iżvilupp ekonomiku.  Il-ministri saħqu fuq l-importanza ta’ approċċi għall-assigurazzjoni tal-kwalità bbażati fuq prinċipji li jmorru lil hinn minn approċċ ta’ “lista ta’ kontroll” u l-ħtieġa għall-iżvilupp ta’ kultura li tirsisti biex kontinwament ittejjeb il-kwalità tat-tagħlim u tat-taħriġ.  Studji
Fl-2015 ġew ippubblikati 2 studji f’dan il-qasam:rapport minn Eurydice li jevalwa kif 32 pajjiż Ewropew jivvalutaw il-kwalità tal-iskejjel tagħhom, billi jqabbel l-approċċi, l-istrutturi u l-irwoli li għandhom is-sistemi tal-evalwazzjoni tal-iskejjel;  studju komparattiv tal-Kummissjoni Ewropea dwar l-assigurazzjoni tal-kwalità fis-sistemi edukattivi tal-iskejjel tal-UE. Dan ikopri politiki, proċeduri, attivitajiet u prattiki tal-assigurazzjoni tal-kwalità fil-livell primarju, fil-livell baxx ta’ edukazzjoni sekondarja u fil-livell għoli ta’ edukazzjoni sekondarja. Huwa jqis kif l-azzjonijiet tal-UE fil-qasam jistgħu jgħinu biex jiżdied il-valur ma’ dak li qed iseħħ fil-livell nazzjonali.  
SFOND
Għal aktar informazzjoni, ara:Edukazzjoni: l-istabbiliment ta’ objettivi u l-kejl tal-progress (il-Kummissjoni Ewropea).  
DOKUMENT EWLIENI
Ir-Rakkomandazzjoni 2001/166/KE tal-Parlament Ewropew u tal-Kunsill tat-12 ta’ Frar 2001 fuq il-koperazzjoni Ewropea fil-valutazzjoni tal-kwalità tal-Edukazzjoni fl-iskejjel (ĠU L 60, 1.3.2001, pp. 51-53)
DOKUMENTI RELATATI
Konklużjonijiet tal-Kunsill tal-20 Mejju 2014 dwar l-assigurazzjoni tal-kwalità li tappoġġja l-edukazzjoni u t-taħriġ (ĠU C 183, 14.6.2014, pp. 30-35)
l-aħħar aġġornament 06.11.2017